DA Den Europæiske Unions Tidende L 11/6

KOMMISSIONENS FORORDNING (EURATOM) Nr. 66/2006

af 16. januar 2006

om undtagelse fra reglerne i kapitlet om forsyning ved overførsel af små mængder malme, udgangsmaterialer og specielle fissile materialer

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Atomenergifællesskab, særlig artikel 2, litra d), og artikel 74, 77, 124 og 161, og

ud fra følgende betragtninger:

(1) Kommissionens forordning nr. 17/66/Euratom af 29. november 1966 om undtagelse fra reglerne i kapitlet om forsyning ved overførsel af små mængder malme, udgangsmaterialer og specielle fissile materialer (1) er blevet ændret væsentligt (2). Forordningen bør af klarheds- og rationaliseringshensyn kodificeres.

(2) Ifølge Fællesskabets betingelser for forsyning med nukleare materialer kan der, dels for malme og udgangsmaterialer og dels for specielle fissile materialer, træffes bestemmelse om anvendelse af den i traktatens artikel 74 omhandlede fritagelsesordning, dog således at regelmæssig og ensartet forsyning til alle brugere opretholdes —

UDSTEDT FØLGENDE FORORDNING:

Artikel 1

Fritaget for anvendelse af bestemmelserne i kapitel VI i traktatens afsnit II for så vidt angår malme og uran- og thoriumudgangsmaterialer er:

a) overførsel og import til Fællesskabet af mængder, som ikke overstiger 1 t indeholdt uran og/eller thorium pr. transaktion, dog højst 5 t pr. år og pr. bruger af hvert af disse materialer

b) eksport fra Fællesskabet af mængder, som ikke overstiger 1 t indeholdt uran og/eller thorium, dog højst 5 t pr. år og pr. eksportør af hvert af disse materialer.

Artikel 2

Fritaget for anvendelse af bestemmelserne i kapitel VI i traktatens afsnit II om forsyning med specielle fissile materialer er — overførsel og indførsel i Fællesskabet samt udførsel fra Fællesskabet af mængder, som — for det rene grundstofs vedkommende — ikke overstiger 200 g uran 235, uran 233 eller plutonium pr. transaktion, dog højst 1 000 g af hvert af disse materialer pr. år og pr. bruger, med forbehold — for så vidt angår materialer, der hidrører fra ind- eller udførsler — af bestemmelserne i de samarbejdsaftaler, der er sluttet af Fællesskabet med tredjelande.

Artikel 3

Enhver der, inden for rammerne af de i artikel 1 og 2 fastsatte bestemmelser om fritagelse, foretager import eller eksport, samt enhver leverandør, som foretager overførsel inden for Fællesskabet, har pligt til at sende Agenturet en kvartalsopgørelse over de således udførte transaktioner, hvorpå skal angives:

a) datoen for leveringskontraktens afslutning

b) de kontraherende parters navne

c) materialets produktionssted

d) produkternes kemiske og/eller fysiske beskaffenhed

e) mængderne, opgivet i metersystemets enheder

f) anvendelsen af disse malme, udgangsmaterialer og specielle fissile materialer.

Oplysningerne i første afsnit, litra e), skal anføres i kilogram indeholdt uran eller thorium, for så vidt angår malme og udgangsmaterialer, og i gram indeholdt uran 233, uran 235 eller plutonium, for så vidt angår specielle fissile materialer. Tal i form af decimalbrøker afrundes nedefter eller opefter, alt efter om decimalen er mindre eller større end 0,5. Når decimalen er 0,5, rundes tallet op eller ned, alt efter om tallet foran decimalen er et lige eller ulige tal.

Kvartalsopgørelserne skal tilsendes Agenturet inden en måned efter udløbet af hvert kvartal, i hvilket der er udført sådanne transaktioner, som er nævnt i denne forordning.

Artikel 4

Forordning nr. 17/66/Euratom ophæves.

Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag II.

Artikel 5

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 16. januar 2006. På Kommissionens vegne José Manuel BARROSO Formand

(1) EFT 241 af 28.12.1966, s. 4057/66. Ændret ved forordning (Euratom) nr. 3137/74 (EFT L 333 af 13.12.1974, s. 27).

(2) Se bilag I.